b'\n_START_ARTICLE_\nSavitljivo vratilo\n_START_PARAGRAPH_\nSavitljivo vratilo izra\xc4\x91uje se zavojnim namatanjem \xc4\x8deli\xc4\x8dne \xc5\xbeice promjera od 0,3 do 3 milimetra u 1 do 8 slojeva. Smjer namatanja zavojnice svakog sloja mora biti suprotan smjeru prethodnoga, a izme\xc4\x91u slojeva nema zra\xc4\x8dnosti. Na savitljiva vratila mo\xc5\xbee se navu\xc4\x87i za\xc5\xa1titna polimerna ili metalna savitljiva cijev. Savitljiva vratila koriste se za prijenos manjih snaga izme\xc4\x91u dvaju vratila kojima se mijenjaju polo\xc5\xbeaji osi i udaljenost u prostoru (kod brzinomjera, brojila, pogona zubarskog svrdla, prijenosnih bu\xc5\xa1ilica i brusilica i drugog).\n_START_SECTION_\nVratilo\n_START_PARAGRAPH_\nVratilo ili pogonska osovina je dio stroja kojim se prenosi rotacijsko gibanje i zakretni moment, to jest snaga. Slu\xc5\xbei i kao prijenosni element ili dio prijenosnoga sustava izme\xc4\x91u pogonskog i pogonjenoga stroja. Ima oblik vitkoga cilindri\xc4\x8dnog tijela, u uzdu\xc5\xbenom je smjeru naj\xc4\x8de\xc5\xa1\xc4\x87e razli\xc4\x8ditih promjera, \xc5\xa1to ovisi o predvi\xc4\x91enim naprezanjima, ali i o potrebi da se na mjestima promjene presjeka omogu\xc4\x87i pri\xc4\x8dvr\xc5\xa1\xc4\x87ivanje dijelova koji preuzimaju, ili na vratilo prenose okretni moment (zup\xc4\x8danici, tarenice, remenice i drugo). Istodobno je optere\xc4\x87eno na savijanje i uvijanje (torzija). Vrlo je sli\xc4\x8dno\xc2\xa0osovini, koja, me\xc4\x91utim, ne prenosi okretni moment i napregnuta je samo na savijanje. Vratila se izvode kao puna ili cjevasta, a za manje snage te za posebne namjene i savitljiva (na primjer na mjerilima brzine vozila, specijalnim nastavcima brzohodnih ru\xc4\x8dnih alata). Posebno su prilago\xc4\x91ene izvedbe neka vratila radnih i pogonskih strojeva, na primjer koljenasto vratilo u motorima s unutarnjim izgaranjem, zglobno ili kardansko vratilo za spajanje dijelova kojima se osi rotacija ne poklapaju, na\xc5\xbelijebljeno vratilo, koje na sebi nosi na primjer uzdu\xc5\xbeno pomi\xc4\x8dne zup\xc4\x8danike ili remenice s pomo\xc4\x87u kojih se mijenja omjer prijenosa, poluvratilo za prijenos momenta na pogonske kota\xc4\x8de vozila, bregasto vratilo (grebenasto vratilo)\xc2\xa0s izbo\xc4\x8dinama jajolika oblika (greben) za periodi\xc4\x8dno otvaranje ventila (na primjer u \xc4\x8detverotaktnim motorima s unutarnjim izgaranjem pri rednom razmje\xc5\xa1taju cilindara), uklju\xc4\x8divanje sklopki\xc2\xa0i sli\xc4\x8dno.'